‘เบญจา’มึนนโยบายให้สิทธิภาษีรถคันแรก
เบญจา” มึนตึ้บ รมช.คลังไฟเขียวรถนำเข้าจากต่างประเทศตามมติ ครม.ได้สิทธิเข้าโครงการได้อย่างไร
6 ธ.ค. 2554

“เบญจา” มึนตึ้บ รมช.คลังไฟเขียวรถนำเข้าจากต่างประเทศตามมติ ครม.ได้สิทธิเข้าโครงการได้อย่างไร
นางเบญจา หลุยเจริญ อธิบดีกรมสรรพสามิต เปิดเผยว่า ยังไม่ทราบข้อมูลในเรื่องการเปิดให้รถยนต์นำเข้าจากต่างประเทศได้รับสิทธิโครงการคืนภาษีรถคันแรกด้วย
อธิบดีกรมสรรพสามิต กล่าวว่า ยังไม่ได้มีการหารือในรายละเอียดเกี่ยวกับกรณีที่ นายบุญทรง เตริยาภิรมย์ รมช.คลัง มีนโยบายว่า จะให้สิทธิสำหรับการนำเข้ารถยนต์สำเร็จรูป ซึ่งเป็นรุ่นที่อยู่ในไลน์การผลิตเช่นเดียวกับรถที่ประกอบภายในประเทศไทย เข้าตามหลักเกณฑ์ของโครงการคืนภาษีรถยนต์คันแรก สามารถขอให้กรมสรรพ สามิตพิจารณาเข้าร่วมโครงการคืนภาษีเป็นกรณีพิเศษได้ จากเดิมที่ไม่อนุญาตให้รถยนต์ที่ประกอบและนำเข้าจากต่างประเทศ
“ต้องขอหารือกับทาง รมช.คลังก่อน จึงจะสามารถชี้แจงข้อมูลต่างๆ ได้ทั้งหมด เพราะก่อนหน้านี้ที่คณะรัฐมนตรี (ครม.) อนุมัติ ให้เว้นภาษีเครื่องจักร รถยนต์สำเร็จรูป และชิ้นส่วนรถยนต์นั้น เป็นเรื่องที่เกี่ยวข้องกับกรมศุลกากรไม่ได้เกี่ยวข้องกับกรมสรรพสามิตแต่อย่างใด” นางเบญจา กล่าว
นางเบญจา กล่าวอีกว่า คาดว่าจะมีการหารือกับนายบุญทรงอีกครั้ง ในวันที่ 6 ธ.ค.นี้ เกี่ยวกับรายละเอียด ในเรื่องมติ ครม. ที่ให้ยกเว้นอากรขาเข้าเครื่องจักร รถยนต์สำเร็จรูป และชิ้นส่วนรถยนต์เพื่อใช้ในการผลิต สำหรับผู้ประกอบการที่ได้รับผลกระทบจากเหตุการณ์อุทกภัย
อย่างไรก็ดียังยืนยันว่า ขณะนี้หลักเกณฑ์และเงื่อนไขสำหรับรถยนต์ที่จะเข้าร่วมโครงการคืนภาษีรถยนต์คันแรกนั้น ยังคงเป็นเหมือนเดิม คือ ต้องเป็นรถยนต์ใหม่ คันแรกที่ซื้อตั้งแต่วันที่ 16 ก.ย. 2554 จนถึงวันที่ 31 ธ.ค. 2555 และต้องเป็นรถยนต์ที่มีราคาไม่เกิน 1 ล้านบาท โดยจะได้รับสิทธิคืนภาษีไม่เกิน 1 แสนบาท และการจ่ายเงินตามสิทธิจะจ่ายให้เมื่อถือครองรถยนต์ 1 ปีขึ้นไป เริ่มตั้งแต่วันที่ 1 ต.ค 2555 เป็นต้นไป
นอกจากนี้ ต้องเป็นรถยนต์นั่งขนาดความจุกระบอกสูบไม่เกิน 1500 ซีซี หรือเป็นรถกระบะ หรือรถยนต์นั่งที่มีกระบะ และต้องเป็นรถยนต์ที่ผลิตและประกอบภายในประเทศเท่านั้น ซึ่งผู้ซื้อต้องมีอายุ 21 ปีขึ้นไป โดยต้องถือครองรถยนต์ไม่น้อยกว่า 5 ปี
ทั้งนี้ บริษัท ฮอนด้า ออโตโมบิล ประเทศไทย ที่เป็นบริษัทเดียวที่ได้รับสิทธินำเข้ารถยนต์สำเร็จรูปโดยได้รับการยกเว้นอากรขาเข้า แต่ต้องเสียภาษีสรรพสามิต ยืนยันจะนำเข้ารถยนต์สำเร็จรูปเพียง 4 รุ่นคือ แอคคอร์ด ซีอาร์-วี ซีวิค และแจ๊ซ เพื่อทดแทนการปิดโรงงานผลิตจนถึงสิ้นเดือน มิ.ย. 2555 เท่านั้น